Papersnake/gushiwen huggingface dataset:
江南重会友人感旧二首
李中（五代）

江南重会面，聊话十年心。共立黄花畔，空惊素发侵。

斜阳浮远水，归鸟下疏林。牵动诗魔处，凉风村落砧。

长江落照天，物景似当年。忆昔携村酒，相将上钓船。

狂歌红蓼岸，惊起白鸥眠。今日趋名急，临风一黯然。
祀先蚕六首
佚名（隋代）

化日初长，时当暮春。
簪事方兴，惟后惟巡。
丝旷御冬，残生济人。
敢忘报本，篚币是陈。
庚申相台闵稼
韩琦（宋代）

淫雨农畴害复收，彼何恩厚此何仇。高田谷穗拖牛尾，卑地庄何没兽头。

稔社彻宵喧鼓乐，灾居无日苦饥流。如云祸福关为政，安得丰凶在一州。
观江涨
陈与义（宋代）

涨江临眺足消忧，倚杖江边地欲浮。
叠浪併翻孤日去，两津横卷半天流。
鼋鼍杂怒争新穴，鸥鹭惊飞失故洲。
可为一官妨快意，眼中唯觉欠扁舟。
酬裴补阙吴寺见寻（一作酬袁补阙中天寺见寄
皇甫冉（唐代）

东林初结构，已有晚钟声。窗户背流水，房廊半架城。
远山重叠见，芳草浅深生。每与君携手，多烦长老迎。
题沈启南画林居图和韵专诸要离
王世贞（明代）

春风荡乡国，遍地成小草。岂不养浮名，末路难自保。

清泉激幽赏，长松托遥抱。念彼先达迹，空为后人悼。

青山一见属，方知此图好。便欲移住之，与山长不老。

绝胜中书堂，二十有四考。以为黄鹤樵，此樵叶图早。

是故必隐沦，白石翁所造。
题酆都观·仙都观
周敦颐（宋代）

山盘江上虬龙活，殿倚云中洞府深。
钦想真风杳何在，偃松乔柏共萧森。
早梅
李龙高（宋代）

贾少难逃赋鵩灾，终童不载使缨回。
只须浪作争春态，留取孤芳殿后开。
郯城道上 其二
郑梁（清代）

江淮日雨雪，入山天始晴。瀰然千里白，照日增光明。

天无片云黑，野无寸草青。藐焉余一身，有若纤尘停。

所以古达人，思与大化冥。
游灵壁兰皋园
贺铸（宋代）

集仙昔荣养，卜筑循兰陔。
深径万株合，清池百亩开。
飞梁荫菡萏，攒栋跨崔嵬。
淮海劚红药，潇湘移翠栽。
岱松佩萝茑，海石糊莓苔。
车马远惊聒，鱼鸟忘嫌猜。
病客倦舟楫，寻春此裴徊。
闰年物候迟，前日已闻雷。
薄景未曦雪，东风新破梅。
主人京洛旧，杖屦容参陪。
指我艮隅地，方营秋月台。
眼明壁间字，醉墨题东莱。
短句颇清绝，早推能赋才。
殷勤卷白苎，为尔拂尘埃。
安得一携手，更倾林下杯。
酒阑话平昔，岂复顾形骸。
行役浸相远，人生信悠哉。
薄暮重回首，长哦归去来。
放言五首·其三
白居易（唐代）

赠君一法决狐疑，不用钻龟与祝蓍。
试玉要烧三日满，辨材须祝七年期。
周公恐惧流言日，王莽谦恭未篡时。
向使当初身便死，一生真伪复谁知？
题虞美人草
孙七政（明代）

君王诚慷慨，为妾总销魂。伏剑酬君贶，留花吊楚人。

风翻红袖酬，露泫翠眉颦。吴会依春树，乌江伴渚蘋。

浮云随代变，芳草逐年新。空使英雄泪，感慨欲沾巾。
颂古二十七首
释云贲（宋代）

血盆似口剑如牙，竭世枢机未足夸。
亲到龙潭龙不现，者回失却眼中花。
清平乐·晓云狼藉
韩奕（元代）

晓云狼藉。淡淡烟中日。柳絮欲飞无气力。满院绿阴清寂。熏篝香恋残煤。画罗衣试新裁。春尚有些寒在，银屏到晚慵开。
和午枕 其二
赵希逢（宋代）

春酲未析眼慵开，困卧藤床隐腹雷。陪笑不容掀幌问，一鸡啼午自惊回。
闲居偶吟，招郑庶子、皇甫郎中
白居易（唐代）

自哂此迂叟，少迂老更迂。家计不一问，园林聊自娱。

竹间琴一张，池上酒一壶。更无俗物到，但与秋光俱。

古石苍错落，新泉碧萦纡。焉用车马客，即此是吾徒。

犹有所思人，各在城一隅。杳然爱不见，搔首方踟蹰。

玄晏风韵远，子真云貌孤。诚知厌朝市，何必忆江湖。

能来小涧上，一听潺湲无。
有怀赵樵山元昌老友乃用前韵以寄之 其一
宋讷（明代）

诗囊书箧出吴中，便是东篱采菊翁。华表柱头相语鹤，秣陵江上独归鸿。

高情有契山头月，雅望无亏铁面风。想见樵山园圃好，遗安妻子鹿门同。
寄长沙王源祖
刘挚（宋代）

湘水衡山冠楚西，逢君曾与胜游期。桥跻危蹬寻僧去，月满归舟载酒时。

岁律别来惊易改，琴徽空自寄相思。试看湖上梅应老，不解东风赠一枝。
东风齐著力 花朝
陈维崧（清代）

春困初浓，春愁难妥，又是花朝。虾须半轴，蛾绿不曾描。

记得去虾玉勒，相逢在、丝雨长桥。秋千社，绣旗不定，画鼓频敲。

流水渌迢迢。人不见、妆成知为谁娇。秾春病酒，双脸印红潮。

欲借鸳机论恨，回文字、带泪斜挑。肠断也，百花生日，只是无聊。
换追风
贺铸（宋代）

掌上香罗六寸弓。拥容胡旋一盘中。目成心许两匆匆。

别夜可怜长共月，当时曾约换追风。草生金埒画堂空。
题灵石日长老所藏寒斋遗墨
刘克庄（宋代）

佛子扫空泡影后，道家跳出囱门馀。
日公未得为超脱，犹宝寒斋数纸书。
答金山禅师
沈辽（宋代）

远公手札远相招，陶令怀归正郁陶。遥想宴堂长夏静，坐临江水看风涛。
续访得七人 源丞相
王十朋（宋代）

杰人掾夔子，相业光开元。故宅半赤甲，荒凉今不存。
送妻兄任以道赴房州竹山尉四首 其二
项安世（宋代）

古来王谢家，生长习见闻。人言不学问，楚楚自超群。

君侯妙质禀，博学而多文。如玉作璠玙，可以奉明君。
惠崇春江晚景
苏轼（宋代）

竹外桃花三两枝，春江水暖鸭先知。
蒌蒿满地芦芽短，正是河豚欲上时。
得致仕喜成
曹勋（宋代）

久甚嗟形役，今方得自怡。
所欣官已了，得与静相期。
风月闲如旧，心情喜可知。
出中鸡黍友，贺幅已先持。
题戒珠寺竹阁
葛绍体（宋代）

松雪半梢寒鹊语，风敲疎竹度斜阳。
幽寻有客自来去，静对僧禅一缕香。
题陆羽祠堂兼寄李援援有诗殊佳二首
张耒（宋代）

清诗吊陆子，味若堂下泉。
陆子骨已朽，青松代之言。
松亦安能言，风至时萧然。
至谈非牙舌，陆子意已传。
池上梅开一花
钱时（宋代）

蜀阜溪山堪老眼，岁寒风月尽闲身。
凭栏政尔吟无句，忽报梅梢一点春。
秋晓山行
薛亹（明代）

风摇木叶惊栖鹊，露洒清音咽素蝉。岚锁翠微山寺静，数声钟散道人眠。
菩萨蛮
赵师侠（宋代）

晚风断送归帆急。重城回首天连碧。犹有小楼情。西山如旧青。

故园今渐近。应卜灯花信。一喜一牵萦。平分两处心。
丙午再入闽闱
梁崇廷（明代）

海内论才重八闽，棘闱从事岂厌频。花香每拥薇堂席，雨露长随骢马尘。

白面多逢新措大，朱衣半是旧同寅。千金市骏非皮相，神骨分明各认真。
读书
陆游（宋代）

放翁白首归剡曲，寂寞衡门书满屋。
藜羹麦饭冷不尝，要足平生五车读。
校雠心苦谨涂乙，吟讽声悲杂歌哭。
三苍奇字已杀青，九译旁行方著录。
有时达旦不灭灯，急雪打窗闻簌簌。
倘年七十尚一纪，墬典断编真可续。
客来不怕笑书痴，终胜牙签新未触。
送千之侄西归
苏辙（宋代）

京洛东游岁月深，相逢初喜解微吟，梦中助我生池草，别后同谁饮竹林。
文字承家怜女在，风流似舅慰人心。
便将格律传诸弟，王谢诸人无古今。
题王顺伯秘书所藏兰亭修禊帖
袁说友（宋代）

永和九年暮春日，兰亭修禊群贤集。
含毫欲下意已先，媚日暄风佐摇笔。
当时一笔三百字，但说斯文感今昔。
谁知已作尤物看，流传人间天上得。
天高地远閟不示，仅许一二翻摹勒。
忽然飞上白云俱，径入昭陵陪玉骨。
识真之士已绝少，真者一去嗟难觅。
纷纷如事眼空眩，只把残碑慕真迹。
萧郎袖去明真赝，定武传来差甲乙。
如丁如爪辨形似，不丰不露分肥瘠。
人亡无复见风流，漫费精神疲得失。
临川先生天下士，古貌古心成古癖。
搜奇日当老不厌，如渴欲饮饥欲食。
有时瞥眼道傍见，倒屣迎之如不及。
牙签轴已过三万，集古录多千卷帙。
平生著意右军处，并蓄兼收一何力。
赏音本在笔墨外，何必此优而彼劣。
清波万顷浑一点，明月一轮云半入。
是中元不碍真趣，气象典刑尤历历。
知我罪我春秋乎，政尔未容言语直。
我方随群厚其嗜，门户弗强才仅立。
几年冥搜政无那，剩欲流涎分半席。
阅公善本三四五，不觉长歌书卷侧。
羲之死矣空费公家九万笺，安得斯人写金石。
逊往泉城获麦
苏辙（宋代）

少年食稻不食粟，老居颍川稻不足。
人言小麦胜西川，雪花落不煮成玉。
冷淘槐叶冰上齿，汤饼羊羹火入腹。
五年随俗粗得饱，晨朝稻米才供粥。
儿曹知我老且馋，触热泉城正三伏。
田家有信呼即来，亭午驱牛汗如浴。
吾儿生来读书史，不怬田间争斗斛。
今年久旱麦粒细，及半罢休饶老宿。
归来烂熳煞苍耳，来岁未知还尔熟。
百口且留终岁储，贫交强半仓无谷。
剔银灯
杜安世（宋代）

昨夜一场风雨。催促牡丹归去。孙武宫中，石崇楼下，多情怎生为主。真疑洛浦。云水算、杳无重数。

独倚阑干凝伫。香片乱沾尘土。争似当初，不曾相见，免恁恼人肠肚。绿丛无语。空留得、宝刀翦处。
时世妆
白居易（唐代）

时世妆，
时世妆，
出自城中传四方。
时世流行无远近，
腮不施朱面无粉。
乌膏注唇唇似泥，
双眉画作八字低。
妍媸黑白失本态，
妆成尽似含悲啼。
圆鬟无鬓堆髻样，
斜红不晕赭面状。
昔闻被发伊川中，
辛有见之知有戎。
元和妆梳君记取，
髻堆面赭非华风。
十一月二十三夜通夕不寐为赋梅诗且怀斯远成
赵蕃（宋代）

婆娑风月隅，窈窕溪山宅。
林园故幽幽，鸥鹭空脉脉。
虽云有逢迎，未易相主客。
桃李自成蹊，岁寒知松柏。
建炎丞相成国吕忠穆公退老堂 其二
徐公裕（宋代）

国栋帡幪不日成，天河星斗宿檐楹。台符影烛江山丽，赤舄光檐草木荣。

猿鹤从今惊夜帐，盐梅行复作和羹。衰颜白发尘埃客，狂斐裁诗继颂声。
芙蓉池
刘敞（宋代）

绿华清盖满方塘，雨洒风吹著处香。净埽钓矶双树下，醉攲凉枕弄秋光。
和颜长官百咏·空门
朱继芳（宋代）

闭口桐鱼勿复论，数间老屋枕云根。
晓钟三板出山去，分付猕猴为守门。
戏咏白罗系髻
王氏（宋代）

香罗如雪缕新裁，惹住乌云不放回。
还似远山秋水际，夜来吹散一枝梅。
塞上曲二首
贯休（唐代）

锦袷胡儿黑如漆，骑羊上冰如箭疾。蒲萄酒白雕腊红，

苜蓿根箭沙鼠出。单于右臂何须断，天子昭昭本如日。

一握黳髯一握丝，须知只为平戎术。

去年转斗阴山脚，生得单于却放却。今年深入于不毛，

胡兵拔帐遗弓刀。男儿须展平生志，为国输忠合天地。

甲穿虽即失黄金，剑缺犹能生紫气。塞草萋萋兵士苦，

胡虏如今勿胡虏。封侯十万始无心，玉关凯入君看取。
游月岩
吴芾（宋代）

平生性僻喜岩居，事不如人只守株。
拟欲结茅依石罅，仙人还许我来无。
铁袈裟
白彦惇（宋代）

步绕危峰渡翠崖，扪萝初上更崔嵬。
他年若有寻真分，定结茅芦傍此台。
散怀
陈颜（宋代）

世乱无尔我，安心伏草茅。
从今离虿尾，向晚转花稍。
笔墨徜徉事，溪山淡泊肴。
只留兰与菊，傍我作知交。
上史太傅
楼钥（宋代）

衮绣堂中语夜分，几将经史细评论。
不知世上三公贵，只是东湖八行孙。
和渊明仲秋有感
楚石梵琦（明代）

皇天分四时，白露表佳节。
最爱潭水清，犹如镜容彻。
蟾蜍出复没，络纬声欲绝。
静卧深夜起，仰观众星列。
流水可嗟吁，附势非俊杰。
身即大患本，家无长生诀。
且餐篱下菊，兼吸杯中月。
和寄薛大理诗韵 其一
李贤（原德）（明代）

秋来乘兴忆山阴，客邸长吟思不禁。天外声寒鸿列阵，篱边香不菊垂金。

青年学道功名薄，白首论交岁月深。别后但忧成鄙吝，敢亏忠孝一生心。
游月华寺
李之世（明代）

跋陀坛边悬表志，留下菩提真种子。百七十年似弹指，袈裟罩种坟前垒。

谁将一滴遍河沙，二叶依然结五蕊。至今人饮曹溪沚，尽是吾师功德水。

石龛閟骨一千祀，劫火烧空永不燬。有口无言坐堆堆，落叶归恨水见底。

瓦澄如漆绛罗委，行人瞻拜泪瀰瀰。
行香子 寒食雨窗约远春弟同作
张玉珍（清代）

雾敛芳汀。香冷云屏。奈韶华、又过清明。卖饧声里，打叠闲情。

算几番风，几番雨，几番晴。

绿酒频倾。丽句催成。话游踪、合到西泠。小红桥外，水碧烟横。

正杏花娇，桃花媚，柳花轻。
酒醒
朱淑真（宋代）

梦回酒醒嚼盂冰，侍女贪眠唤不应。
瘦瘠江梅知我意，隔窗和月漫腾腾。
怀玉山旧游寄王彦博徐审知
赵蕃（宋代）

何人作亭山半道，颇解发舒山掩藏。
几度携筇挽君去，月高人寂尚绳床。
贻常夷诗
朱均（唐代）

平生游城郭，殂没委荒榛。自我辞人世，不知秋与春。

牛羊久来牧，松柏几成薪。分绝车马好，甘随狐兔群。

何处清风至，君子幸为邻。烈烈盛名德，依依伫良宾。

千年何旦暮，一室动人神。乔木如在望，通衢良易遵。

高门傥无隔，向与析龙津。
戊子正月二十六日夜梦
梅尧臣（宋代）

自我再婚来，二年不入梦。
昨宵见颜色，中夕生悲痛。
暗灯露微明，寂寂照梁栋。
无端打窗雪，更被狂风送。
满江红（和程学谕）
方岳（宋代）

苍石横筇，松风外、自调龟息。浑不记、东皋秋事，西湖春色。底处未嫌吾辈在，此心说与何人得。向海棠、烂醉过清明，酬佳节。

君莫道，江鲈忆。吾自爱，山泉激。尽月明夜半，杜鹃声急。人事略如春梦过，年光不啻惊弦发。怕醒来、失口问诸公，今何日。
送杞上人归于潜山
释文珦（宋代）

同乡唯子在，欲别意何如。归路青苔远，还家白露初。

山光围古邑，溪影渡寒鱼。须为过星渚，高风似二疏。
书叹七首
戴表元（宋代）

结友何用多，管鲍无三人。
读书何用博，得少全其身。
君有狥名何，扰扰起风尘。
朝逐富儿餐，暮联豪士茵。
归来反如客，鱼鸟亦相嗔。
宗兄端叟年七十六来访二首
方回（元代）

辽广归来二纪强，脱身烟瘴远沙场。
僧多吟友诗常淡，家见玄沙寿且康。
残月夜潮渡渔浦，飞花春雨客钱塘。
西山后会何妨数，管趁年年早茗香。
渔家
徐照（宋代）

阿翁年纪老，生计在纶丝。野水无人占，扁舟逐处移。

数鳞新柳串，一笛小儿吹。有酒人家醉，公卿要识谁。
为张壶洲赋壶洲
陈旅（元代）

握日台高雨气收，扶桑凉影动瀛洲。珠林错落三华露，宝稼离罗五色秋。

邻曲夜机鲛有室，空中烟市蜃为楼。颇闻云锦张高士，曾与壶公汗漫游。
京口
张景崧（清代）

身外茫无际，横江老雁秋。芙蓉皆别思，风雨独归舟。

断岸随烟合，奇峦破浪浮。自从南北限，万古逐东流。
偶属成嵬字韵录呈六十叔二首
杜范（宋代）

溪头徙倚对崔嵬，世上尘愁安在哉。
峭壁千寻翻素练，深崖万古斗雄雷。
空余鸟迹无人到，应有山灵怪我来。
偶尔相逢成胜概，平生襟抱此中开。
批周宗书后
李建勋（唐代）

偶罢阿衡来典郡，固无闲物可应官。

凭君为报群胥道，莫作循州刺史看。
同林九高二傅二施二避暑越王城楼
郑善夫（明代）

长夏升炎䓇，高城遁郁蒸。河隍虚雉堞，云日造松陵。

不去稽康达，同游贾岛能。愧无邻舍酒，率尔集良朋。
放言四首
何良俊（明代）

已拚千日千场，宁辞一饮一石。
天子放我还家，主人留臣送客。
分韵得晚字
韩淲（宋代）

三年西湖边，薄宦良衮衮。春风我欲归，龙井不惮远。

结客试幽寻，山深恨来晚。
青龙寺留别义操阇梨
空海（唐代）

同法同门喜遇深，空随白雾忽归岑。一生一别难再见，非梦思中数数寻。
晚意
苏舜钦（宋代）

晚色微茫至，前山次第昏。羸牛归径远，宿鸟傍檐翻。

盘喜黄粱熟，杯馀白酒浑。田家虽澹薄，犹得离尘喧。
再用韵简王簿
虞俦（宋代）

山云泼墨度墙隈，信道鸣鸠唤雨来。
骤泻竹梢青幂幂，乱翻荷盖白皑皑。
尊前花落愁赊酒，地上钱流错认苔。
更愿公家宽赋敛，斯民卒岁亦悠哉。
信眼
吕南公（宋代）

信眼成吟步，虚廊绕几回。见云侵月去，闻雨趁风来。

群动悄已息，烦襟相次开。慇勤谢凉气，少为挫蚊雷。
题俞{扌堇}画八景
曹勋（宋代）

萧萧木叶下西山，便觉莼兴不闲。
莫踏长虹千尺去，孤帆正在暮云间。
十四岁自省
欧阳建（魏晋）

义利两歧千里隔，算来原是差毫釐。百千倍力今须尽，十四年前顿觉非。

事业光明皆地步，身心修省是男儿。从今识破贤愚路，明道希文好自期。
龙阳道中
江源（明代）

终日山行入品题，万峰壁立与天齐。白云冉冉生衣袂，乱石崚崚割马蹄。

古渡桥梁春涨没，深林风雨画猿啼。此情此景堪图画，何日重过信伏藜。
渔者 其二
黄裳（宋代）

出舣波心宿傍芦，不愁王事有追胥。一蓑雨雪归来急，静听蓬声有酒无。
贺教授六十初度
王知谦（明代）

童颜鹤发一耆儒，文藻风流董仲舒。高志未尝图利禄，生涯还喜乐琴书。

今朝花甲逢初度，昨夜祥星耿太虚。闻说世传仁者寿，遐龄当与古椿如。
燕归梁·双燕归飞绕画堂
晏殊（宋代）

双燕归飞绕画堂。似留恋虹梁。清风明月好时光。更何况、绮筵张。
云衫侍女，频倾寿酒，加意动笙簧。人人心在玉炉香。庆佳会、祝延长。
答友人论学
林希逸（宋代）

逐字笺来学转难，逢人个个说曾颜。那知剥落皮毛处，不在流传口耳间。

禅要自参求印可，仙须亲炼待丹还。卖花担上看桃李，此语吾今忆鹤山。
寿李子先
程公许（宋代）

正阳用事月初吉，骑鲸之孙生此日。
滴露能将三画吞，积风少忍六月息。
平生最耐反复看，其文炳彪心地直。
骨肉十年长眼青，今年差觉丛谈密。
一尊称处风风晓。红药丫头香露湿。
谁令绝艳殿光景，群葩敛避表独立。
洗尽人间丹粉妍，倾国倾城须正色。
文章瑞世宁论晚，时来造物能借力。
为君折花起长歌，请君满引无余沥。
丹霄一武不难梯，更看飞阶弄吟笔。
感士不遇赋并序
陶潜（魏晋）

昔董仲舒作《士不遇赋》，司马子长又为之。余尝于三余之日，讲习之暇，读其文，慨然惆怅。夫履信思顺，生人之善行，抱朴守静，君子之笃素。自真风告逝，大伪斯兴，闾阎懈廉退之节，市朝驱易进之心。怀正志道之士，或潜玉于当年；洁己清操之人，或没世以徒勤。故夷皓有“安归”之叹，三闾发“已矣”之哀。悲夫！寓形百年，而瞬息己尽，立行之难，而一城莫赏。此古人所以染翰慷慨，屡伸而不能己者也。夫导达意气，其惟文乎？抚卷踌躇，遂感而赋之。

咨大块之受气，何斯人之独灵！禀神志以藏照，秉三五而垂名。或击壤以自欢，或大济于苍生；靡潜跃之非分，常傲然以称情。世流浪而遂徂，物群分以相形。密网裁而鱼骇，宏罗制而鸟惊。彼达人之善觉，乃逃禄而归耕。山嶷嶷而怀影，川汪汪而藏声。望轩唐而永叹，甘贫贱以辞荣。淳源汩以长分，美恶分其异途。原百行之攸贵，莫为善之可娱。奉上天之成命，师圣人之遗书。发忠孝于君亲，生信义于乡闾。推诚心而获显，不矫然而祈誉。嗟乎！雷同毁异，物恶其上；妙算者谓迷，直道者云妄。坦至公而无猜，卒蒙耻以受谤。虽怀琼而握兰，徒芳洁而谁亮！哀哉！士之不遇，已不在炎帝帝魁之世。独祗修以自勤，岂三省之或废；庶进德以及时，时既至而不惠。无爰生之晤言，念张季之终蔽；愍冯叟于郎署，赖魏守以纳计。虽仅然于必知，亦苦心而旷岁。审夫市之无虎，眩三夫之献说。悼贾傅之秀朗，纤远辔于促界。悲董相之渊致，屡乘危而幸济。感哲人之无偶，泪淋浪以洒袂。承前王之清诲，曰天道之无亲；澄得一以作鉴，恒辅善而佑仁。夷投老以长饥，回早夭而又贫；伤请车以备椁，悲茹薇而殒身；虽好学与行义，何死生之苦辛！疑报德之若兹，惧斯言之虚陈。何旷世之无才，罕无路之不涩。伊古人之慷慨，病奇名之不立。广结发以从政，不愧赏于万邑；屈雄志于戚竖，竟尺土之莫及；留诚信于身后，动众人之悲泣。商尽规以拯弊，言始顺而患入。奚良辰之易倾，胡害胜其乃急！苍昊遐缅，人事无已；有感有昧，畴测其理！宁固穷以济意，不委曲而累己。既轩冕之非荣，岂缊袍之为耻？诚谬会以取拙，且欣然而归止。拥孤襟以毕岁，谢良价于朝市。
山居苦寒 其二
苏过（宋代）

墙东凿牖纳朝光，掘地为炉土作床。快燄生薪聊禦腊，茅茨未必愧华堂。
阆中行
杜甫（唐代）

豺狼当路，无地游从。
次韵答激仲
叶梦得（宋代）

牛渚谁逢临汝郎，参军暂肯佐戎行。世缘不拟营三窟，人事那求馈五浆。

春近岭梅横暗蕊，夜寒霜月落飞光。十年情话何由尽，我亦伤心叹渭阳。
次韵徽州胡推官旅中遇雪且约同登雨花台三首
周必大（宋代）

岁晚相逢古帝乡，长松百尺傲冰霜。
青鞋踏遍江南岸，更赋名花似漫郎。
山居追凉
王铚（宋代）

松门东路有柴关，凉卧清宵梦亦閒。
更待海风来万里，一天霜月满空山。
题孙母陈孺人墓志
刘克庄（宋代）

诲子如陶母，持身比伯姬。
携扶同出峡，侨寄未还枝。
阡有时而表，魂无所不之。
一端差慰意，徐字与杨碑。
宿天宁寺
孙觌（宋代）

屋漏我无愧，室暗那可欺。老僧对清夜，浙风动伽梨。

谆谆面墙壁，皎皎分渑淄。燎蚊隔烟语，闻鸡起蓐炊。

我来何所见，兴尽意辄随。相逢不相识，聊问姓名谁。
西山桐十咏·桐叶
陈翥（宋代）

吾有西山桐，下临百丈溪。
布叶虽迟迟，庇根亦萋萋。
密类张翠幄，青堪翦封圭。
滑泽经日久，濡毳随干跻。
近风带影动，坠雨向身低。
宁隐凡鸟巢，自蔽仪凤栖。
松柏徒尔顽，蒲柳空思齐。
但有知心时，应使常弗迷。
洋州三十景·此君奄
鲜于侁（宋代）

结庵已忘情，植竹更端操。
迢遥月上床，习静谁能造。
一万宗推篷图
叶茵（宋代）

载月船空漾寒绿，掀篷半卧听渔曲。
谁家留连万玉妃，羞露腰渔和面目。
有缘窍见驼酥胸，灵坚习习生香风。
剡溪藤下路如掌，忆在西湖烟雨中。
迦叶相迎开笑口，汤休谢书几搔首。
世间不尽有余机，除却逃禅人解不。
伏蒙三十丈六大夫宠视长句辄次韵和
晁说之（宋代）

千仞愁城托寸阴，可堪疾病更频侵。
烟霞旧友能相遇，鸥鹭前盟不待寻。
羹饭东西惭白发，功勋远迩负丹心。
明朝九重无高处，约访高人支道林。
山中闻杜鹃
洪炎（宋代）

山中二月闻杜鹃，百草争芳已消歇。
绿阴初不待熏风，啼鸟区区自流血。
北窗移灯欲三更，南山高林时一声。
言归汝亦无归处，何用多言伤我情。
题何同德独善斋
邓雅（元代）

兼善固所欲，赋命有穷通。独善匪傲世，舍义将焉从。

侃侃同德父，学积于厥躬。守已无外慕，养气恒内充。

岩穴托冥栖，幽轩眄筠松。陶然有真乐，俯仰天地中。

岂徒善一身，庶几厉浇风。
莲塘陪诸公赋
李仲略（金朝）

潦倒何堪接俊游，神仙空羡李膺舟。官曹只在空湖畔，簿领如山屋打头。
北窗
方维仪（明代）

绿萝结石壁，垂映清芬堂。孤心在遥夜，当窗皎月光。

悲风何处来，吹我薄衣裳。
丙寅十月二十二日孟坚理旧箧见纯老送行诗有见及语因次其韵三首 其三
李光（宋代）

窜流今六载，无复望天朝。象魏阙云远，宝陀山匪遥。

音书时有继，风义未全凋。只有猕猴性，年来亦渐调。
奉和宋平叔
沈辽（宋代）

海角厌多雨，乍晴山更嘉。梅林半黄熟，柳带剩夭斜。

忽忽久不怿，悠悠谁可涯。世如有夫子，终不叹匏瓜。
题汪氏插梅图卷后
黎廷瑞（宋代）

插梅元无梅，春风从何来。
菀菀高树起，灿灿繁花开。
向来孤山高，锄云亲自栽。
宁知岁年晚，更受雪霜摧。
用意不食实，无心或成材。
天工未易窥，人力胡为哉。
掩卷既三叹，今古宁独梅。
终恐事偶然，愿君更深培。
旅寓岑寂中园丁送花四品因赋五绝
杨公远（宋代）

百叶夭桃簇绛绡，向人含笑态妖娆。
开元天子曾抬举，簪向妃冠恨便消。
上湖閒泛舣舟石函因过下湖小墅
林逋（宋代）

平皋望不极，云树远依依。
及向扁舟泊，还寻下濑归。
青山连石埭，春水入柴扉。
多谢提壶鸟，留人到落晖。
避寇仪真六绝句 其二
程俱（宋代）

北固山头竖白旗，西津渡口仆姑飞。将军笑引三千骑，洗马鹅翎问道归。
九日亭
袁正规（宋代）

峥嵘栋宇压巍峨，九日游人自在过。
凤翅冈高围海国，龙鳞松在蘸烟萝。
齐山景色知难比，鼓泽风光几倍多。
每上醉来开口笑，幽香无奈菊花何。
游道林岳麓
陈与义（宋代）

耽耽衡山麓，翠气横古今。
济胜得短筇，未怕山行深。
路盘天开阖，风动龙噫吟。
峰恋惨澹处，照以布地金。
世尊诸天上，燕坐朝千林。
向来修何行，不受安危侵。
道人轻殊胜，来客费幽寻。
恍然结愿香，独会三生心。
山中日易晚，坐失群木阴。
勿唾此山地，后日重窥临。
赠轩辕先生
贯休（唐代）

曾亲文景上金銮，语共容城语一般。久向红霞居不出，

若非清世见应难。满炉药熟分仙尽，几局棋终看海干。

略问先生真甲子，只言弟子是刘安。
送襄州李观察
苏颂（宋代）

半符双节镇关东，汉沔从来地望雄。
帕首诸侯趋道左，题襟群望寄邦中。
江鲂鱠玉飧盘贵，霜橘堆金燕豆丰。
心厌纷华欣吏职，当时朝议宠民功。
吴宫宴
曹邺（唐代）

吴宫城阙高，龙凤遥相倚。四面铿鼓钟，中央列罗绮。

春风时一来，兰麝闻数里。三度明月落，青娥醉不起。

江头铁剑鸣，玉座成荒垒。适来歌舞处，未知身是鬼。
赠道师
曹邺（唐代）

举世皆问人，唯师独求己。一马无四蹄，顷刻行千里。

应笑北原上，丘坟乱如蚁。
岁暮皈自城中，一病垂死，病起遣闷四首
杨万里（宋代）

索居独寡欢，巾车入城闉。
亲旧久不见，一见交相欣。
挽衣招我饮，惟恐我出门。
不招我亦往，不留我亦存。
殷懃复如许，不住我岂真。
是时梅始花，吹香落金尊。
酒冽肴果富，咀啜俱芳珍。
丞相我知已，大守吾故人。
言非汰尘杂，尘杂不入言。
初谈圣贤髓，终谈天地根。
而况衔杯酒，不乐复何云。
刘太守玄湖别业十九首 其八 舴艋亭
欧大任（明代）

渔人榜小舟，诘曲桃花水。鸡黍能相邀，问津傥来此。
病不出门诗柬孙白轩毛芳谷范听庵三君
钱清履（清代）

闻道吴阊二月天，清明时节起新烟。塘桥绿水寻花柳，湖舫红镫醉管弦。

忆昨闲情曾玩赏，知君胜地更留连。自怜跂脚南窗下，空梦珠楼绮阁边。
楼大参嘱珣起宗索孤山旧藁 其二
释居简（宋代）

乡来文字汹涛澜，淼淼回渊搅不浑。鼎鼐饱参梅子熟，雪霜不见竹枝蕃。

愧无攻处心尤小，力丐归时德更尊。云静八纮天在水，华风煖处见春痕。
浣溪沙（生朝和昌甫韵）
韩淲（宋代）

老觉空生易得年。闲居那复问旌旃。一丘春静自回旋。

翁善于人知美矣，我行于世转乖然。清词俾寿喜言传。
七夕诗（同用秋字，一作他乡七夕）
卢纶（唐代）

祥光若可求，闺女夜登楼。月露浩方下，河云凝不流。

铅华潜警曙，机杼暗传秋。回想敛馀眷，人天俱是愁。
试诸葛生笔因书所怀寄诸弟 其十八
彭汝砺（宋代）

见说东林地，盆池近种莲。清风生绿水，酷日冒炎天。

物外无双格，花中第一仙。即今春已到，应复叶田田。
送安仪凤
田锡（宋代）

宣城相送思依依，正是红莲菡萏时。
行色迎秋清似画，别情因萏化为诗。
人离湖水南边岸，蝉听槐花北向枝。
天子文明是何地，丹霄岐路莫生疑。
菩萨蛮（题醉道人图）
刘辰翁（宋代）

八仙名姓当时少。污尊牛饮同倾倒。惟有我公荣。旁人笑独醒。

多年村落走。泥饮无升斗。入了玉门关。人生一醉难。
十八日上寿退赐坐十九日贡院锡宴二十一日紫宸殿御筵即事 其四
魏了翁（宋代）

蹴鞠寻橦列广庭，吹丝按竹布前荣。卿郎朵殿浑无见，只听时时万岁声。
于中好 己酉新春试笔
杨慎（明代）

早岁登龙气吐虹。花砖红采映青葱。西昆纶綍都经手，东壁图书尽在胸。

惊退鹢，悔雕虫。烟波万里一丝风。桃夭杏艳村醪嫩，方丈蓬莱是此中。
呈招讨李春野
王奕（元代）

元田种玉不传方，春去春来野自香。
雁入燕云丹未反，笑援明月醉山阳。
田舍曲
王贞白（唐代）

古今利名路，只在侬门前。至老不离家，一生常晏眠。

牛羊晚自归，儿童戏野田。岂思封侯贵，唯只待丰年。

征赋岂辞苦，但愿时官贤。时官苟贪浊，田舍生忧煎。
述古 其三
洪朋（宋代）

木秀风必摧，岸堆流必湍。人生裨海内，出处甚独难。

尼父称大圣，车辙不得安。落落抱正直，鼎鼎见疑患。

颜前苟无腼，身后亦不刊。
宫词
陈允平（宋代）

三十六宫春漏长，隔帘时送御楼香。
倚笼尽日教鹦鹉，为我君前说断肠。
圣驾关城恭纪
邓务忠（明代）

巍峨雉堞耸神京，玉辇巡游荷圣情。百二龙蟠宁恃险，三千虎旅已成城。

山河迢递瞻佳丽，云物雍熙见治平。震叠已知先率土，请缨何事更书生。
夜泊湘江
郎士元（唐代）

湘山木落洞庭波，湘水连云秋雁多。

寂寞舟中谁借问，月明只自听渔歌。
文饶自昌国以诗见寄次韵二首
陈瓘（宋代）

百川滚滚到来休，此是人间第一流。
鲸鬣为君翻骇浪，兰苕空自满汀洲。
南泉
韩淲（宋代）

白云洞边流水声，春风桃李鸟和鸣。客来扫塔无馀事，一宿僧房诗思生。
寄袁起岩枢密，贺新除，仍谢送四缣井诗集，
杨万里（宋代）

枢相身通贵，恩书意转亲。
四端香雪縠，一卷锦江春。
公即专堂印，侬方理钓缗。
五公今果六，诗谶也如神。
赠蓝溪吴经入南鉴
徐贯（明代）

同门诸友多登第，云路嗟君后着鞭。谁识丰城流落剑，龙光遥射斗牛边。
固园席上次韵答茅原华山
赵钟麒（宋代）

百尺云中五凤楼，樱花墨艳竞千秋。春来瀛海无双色，人占扶桑第一流。

文字缘深风义合，林泉景丽醉吟收。与君诗酒开怀饮，胜作山阴十日游。
胡吉郑刘卢张等六贤皆多年寿予亦次焉…纪之传好事者
白居易（唐代）

七人五百七十岁，拖紫纡朱垂白须。手里无金莫嗟叹，

尊中有酒且欢娱。诗吟两句神还王，酒饮三杯气尚粗。

嵬峨狂歌教婢拍，婆娑醉舞遣孙扶。天年高过二疏傅，

人数多于四皓图。除却三山五天竺，人间此会更应无。
颂古一○一首
释子淳（宋代）

乾坤尽是黄金国，万有全彰净妙身。
玉女背风无巧拙，灵苗花秀不知春。
烛影摇红 题江城恋别图，应蔡竟夫
程颂万（清代）

澌雪寒江，一帆低闪天东墨。帆边大别碍人行，不挂峰头月。

那夕灯痕槛侧。拗苍龙、一枝吹裂。楼中况有，玉样梅花，不分红白。

空怨灵蛛，网愁无缝相思窄。阑干又起鲤鱼风，暝桨催桃叶。

那更颦春怅夕。莽前尘、萍踪絮雪。倪迂幛子，抵似蓬山，贮君愁魄。
和丰城邹端简韵就送其归
姚勉（宋代）

批了龙鳞归钓鱼，江涛帖息果天欤。
腰虽未印衣重彩，囊纵无金箧有书。
日可事刘宜令伯，天教名子更侨如。
本原培养非愚计，远业何妨厚自储。
灞上闲居
王昌龄（唐代）

鸿都有归客，偃卧滋阳村。轩冕无枉顾，清川照我门。

空林网夕阳，寒鸟赴荒园。廓落时得意，怀哉莫与言。

庭前有孤鹤，欲啄常翩翻。为我衔素书，吊彼颜与原。

二君既不朽，所以慰其魂。
发句米奉议见示与诸公唱和北山壮观佳篇因索
苏颂（宋代）

冈陵起阜崇，花木露夭浓。
襟带湘泯水，屏围晋楚峰。
地全居爽垲，人不厌迎逢。
彷佛观平远，分毫见栝松。
武陵春·春晚
李清照（宋代）

风住尘香花已尽，日晚倦梳头。物是人非事事休，欲语泪先流。
闻说双溪春尚好，也拟泛轻舟。只恐双溪舴艋舟，载不动许多愁。
题八景 其三 地接神光
张天赋（明代）

秀峤钟灵异，叶冈脉络承。窗含五夜气，天假一篝灯。

漏尽钟初动，云迷酒未醒。翰林香不断，吹过竹山亭。
偶成
詹初（宋代）

何须身外更求荣，荣在吾身尔自轻。
但得仁荣真尊爵，荣华世上总虚名。
双雁儿
朱敦复（清代）

尚志服事跛神仙。辛勤了、万千般。一朝身死入黄泉。至诚地、哭般天。

旁人苦苦叩玄言。不免得、告诸贤。禁法蝎儿不曾传。吃畜生、四十年。
陪饶计使至北苑品
赵汝腾（宋代）

东风未绿无边草，北苑先抽绝品芽。六辔行山清雾潦，一枪入品带烟霞。

凤呈奇羽名仙麓，龙护香泉供帝家。万碾玉尘飞动处，鬼犹劳矣况人耶。
同伯庸游甘露有感次仲贤韵二首 其二
周孚（宋代）

纵谈四壁静，宴坐一铃鸣。老火渐消昼，寒窗忽报晴。

凄凉鲁两士，赫奕汉三明。俱作南柯梦，令人骨亦惊。
荷桥
杨万里（宋代）

桥压荷梢过，花围桥外饶。
荆溪无胜处，胜处是荷桥。
冬雨
朱弁（宋代）

冬雨不成雪，北风寒未深。山藏千垒秀，云结四垂阴。

迥洒凌朝阁，残声入夜衾。端能洗兵甲，足慰此时心。
点绛唇·醉漾轻舟
秦观（宋代）

醉漾轻舟，信流引到花深处。尘缘相误，无计花间住。
烟水茫茫，千里斜阳暮。山无数，乱红如雨。不记来时路。
山僧兰若
顾况（唐代）

绝顶茅庵老此生，寒云孤木伴经行。

世人那得知幽径，遥向青峰礼磬声。
呈赣守陈千峰先生
刘黻（宋代）

此行滩最险，犹幸拜先生。
身与天俱远，心惟月共明。
家书何日到，世路几时平。
岁晚嗟寥落，春风独满城。
社日陪祀渚宫退作长句呈圣邻屯田
刘摰（宋代）

楚乡地薄气不密，寒燠开闭无春冬。盛阳不效二月尾，日夜霰雪雨以风。

社坛污潦害展祀，奠献蕝席移渚宫。层台大厦礼少变，饩羊不去精享通。

须臾巳事云解駮，象纬落落天曈昽。起凭危欗久顾望，肃然羽翼开愁胸。

恍疑身世此何地，蓬瀛岌岌三山宫。平湖无波万籁息，但见桥影僵双虹。

岂无林花与嘉木，荡摇摧折今一空。枝头尖纤卷寒绿，水面狼藉浮残红。

荆州独此号胜地，经年未始来其中。夤缘陪祀幸一至，岂期端值青春穷。

嗟吾老去少欢绪，况乃人事多匆匆。与君却作避暑约，解衣岸帻看云峰。

携壶挟策无不可，此乐岂特春游同。
提葫芦行
毕仲游（宋代）

提葫芦，竹丛里鸣。昔尝见人学，今乃闻尔声。草深山远径路狭，春尽日长花竹明。

往来行人竟何事，足茧縢穿千里行。离家去国已牢落，况复饥渴贪前程。

是时闻尔劝沽酒，下马解带留长亭。
晚日
梅尧臣（宋代）

晚日晴还暖，人闲见物机。
叶枯虫自裹，窗响蜜寻归。
林下见收柿，水边闻捣衣。
吾嗟久为客，却愧寄荆扉。
荔枝诗
薛能（唐代）

颗如松子色如樱，未识蹉跎欲半生。

岁杪监州曾见树，时新入座久闻名。
舟憩采石饮谪仙楼
周一士（明代）

朝乘采石槎，暮招采石月。月堕谪仙楼，光景两殊绝。

谪仙之人去何之，月明不减谪仙时。便呼明月与我饮，深杯到手且莫辞。

累累马鬣摧芳草，坐对青山人已老。扑面红尘拂地来，万事何如一杯好。

金波潋滟流滔滔，曾照当年宫锦袍。此时扶醉见天子，珠玉错落随挥毫。

太真力士自贵倨，醉眼俯视如蛴螬。由来圣达遭贝锦，太白自是人中豪。

夜郎长流何不可，千驷九鼎真鸿毛。古人今人只如此，斗酒百篇吾与尔。

酣歌击楫任波涛，一醉万缘皆已矣。莫问骑鲸事有无，弄月嘲风人未死。

诗卷长留天地间，漠漠云山共流水。
翁诚之尉慈溪再拟祖送不及
陈傅良（宋代）

昨来久伫骊驹集，今来怅望樯乌急。
中年送客亦多违，先事徒乌后无及。
江头祖帐几百人，落纸珠玑诗什什。
自哦短韵意甚得，亟欲陈之复羞涩。
君方筮仕从兹始，骅骝开路日千里。
若逢人话子陈子，侏儒一节今如此。
琴调相思引
卢祖皋（宋代）

陆续鸣鸠呼晓晴。霏微残雾湿春城。未成梅雨，先做麦寒轻。

长日愔愔花又落，短屏曲曲酒初醒。小舟无绪，闲带牡丹行。
颂古六首
释道冲（宋代）

到与不到，一得一失。
不是砒霜，便是石蜜。
舌端无眼如何吃，侍便刚要询端的。
莫怪同坑无异土，闪电未收轰霹雳。
天台三贤堂 拾得
杨杰（宋代）

拾得元无姓，山前拾得来。常携一敝帚，不是扫尘埃。
挽潘才叔母
陈傅良（宋代）

剥啄唯深夜，门前杙小船。
有儿能自致，此母已堪传。
竹院前闻熟，桓楹大字悬。
病怀嗟不及，健笔附诸贤。
梦
廖行之（宋代）

家山归梦恍悠然，小阁逢迎尚世缘。
惊觉邻鸡号月曙，不堪欹枕小窗前。
得香亭步蟾两弟信作此寄之
袁机（清代）

细雨斜风冷画屏，西堂月落梦初醒。女儿言语输鹦鹉，兄弟情怀感鹡鸰。

远信有时恁客报，书声何日隔花听。吴绵买就无人寄，肠断秋山日暮青。
南岳书院枕上偶次应谨庵督学韵二首 其二
湛若水（明代）

万云长锁祝融峰，千里谁教笑语同。高翮岂能留白鹤，小堂元未有青松。

墨流枉自悲丝染，阮籍空闻哭路穷。别鹤试弹弦尚涩，停云遥望送之东。
张华宅
冯廷櫆（清代）

水没方城蔓草肥，司空旧第满斜晖。人亡劫火群书散，屋老秋风一剑飞。

广武勋名怜寂寞，式乾谏事记依稀。如何少目《鹪鹩赋》，却到封侯不解归？
陪梁大谏察院同登蒋山
吴芾（宋代）

山如屏障阜如钟，中有巍巍古梵宫。
六代兴王俱扫迹，一僧遗堪尚摩空。
万松雪类长波挂，八水源从异域通。
家在天台最深处，见山不忆故山中。
再游濮上饮李理卿第感今怀昔因而有赠
宋登春（明代）

昔别是何日，重来情更亲。春游尊尚在，夜醉榻犹陈。

有子能传业，无金不是贫。十年漂泊意，老去向谁论。
九月与内姻兄弟登龙冈答梁应民二首 其一
黄佐（明代）

龙冈亭榭倚岧峣，采采黄花不惮遥。陟岵看云移白日，长松高茑入丹霄。

风回古寺千山叶，野阔寒江万里潮。曝背有怀还北望，可堪关塞正萧萧。
至日
方岳（宋代）

至日观书不几行，梅梢横影月昏黄。
汉家红影无人见，未必曾添一线长。
晚上易台
刘因（元代）

遗台连废垒，落日展遥岑。海岳天东北，燕辽世古今。

每当多感慨，直欲罢登临。莫更留尘迹，千年不易禁。
无题二首 其一
俞德邻（宋代）

杯酒河桥饯去篷，谁知此别竟西东。隙驹冉冉岁华改，楼燕飞飞春事空。

佩冷江皋凄落月，笳吹朔漠动悲风。芳魂寂寞扬州路，后土琼姬恨略同。
句
张俞（宋代）

高光如有嗣，吴魏岂胜诛。
得京信二首 其一
顾荣章（明代）

双义门中立，三株树上花。谁言风又雪，应为国忘家。

清白丹心在，苍黄白日斜。举头遥北望，尺五听宣麻。
周洪道学士许折赠馆中海棠以诗督之
陆游（宋代）

嫋嫋柔丝不自持，更禁日炙与风吹。
仙家见惯浑闲事，乞与人间看一枝。
唐大飨拜洛乐章。致和
武则天（唐代）

神功不测兮运阴阳，包藏万宇兮孕八荒。

天符既出兮帝业昌，愿临明祀兮降祯祥。
寄润之弟兼附呈伯兄 其一
彭汝砺（宋代）

一棹孤舟接杳冥，无聊长恨别离轻。利名汩汩乱人意，南北悠悠分我情。

风触鹡鸰寒影散，日蒙棠棣绿阴成。莫令泽国频回首，时倩江鳞寄一声。
独游辋川
苏舜钦（宋代）

行穿翠霭中，绝涧落疏钟。数里踏乱石，一川环碧峰。

暗林麋养角，当路虎留踪。隐逸何曾见，孤吟对古松。
丘大卿天柱峰图
张羽（明代）

昔闻安期生，飘飖入秦京。
上书三月初报罢，拂袖去作蓬莱行。
却笑叔孙通，俯仰咸阳城。
长生亦何补，身后留空名。
何似长安少年客，天柱峰头煮白石。
朝辞猿鹤下云中，暮逐夔龙侍君侧。
绣衣乘骢马，蹀躞台城下。
爱道心不忘，归来坐清夜。
太平天子亲斋祭，新擢祠官捧圭币。
紫坛醮火晓如星，独着衮衣朝上帝。
翻思旧隐地，石室生青苔。
来时壁上苍龙剑，七星剥落空尘埃。
丹砂不复化，萝衣谁更裁。
人生穷达会有命，何须千岁如婴孩。
草衣木食苦复苦，王乔偓佺安在哉！寄语空山旧泉石，不
须为我生悲哀。
功名倘遂乞身愿，万里青天骑鹤来。
白微时募县小吏入令卧内尝驱牛经堂下令妻怒…以诗谢云
李白（唐代）

素面倚栏钩，娇声出外头。若非是织女，何得问牵牛。
韩侯钓台
赵公豫（宋代）

湖水盈盈历古今，我来凭吊识淮阴。王孙自失三齐志，漂母谁怜一饭心。

封拜不堪仍赤族，交游未可仗黄金。富春亦有垂纶者，独引高风爽客襟。
死别离 其二
杨巍（明代）

生别如秋雁，春日或相见。相见既有时，肠亦不能断。

死别卧荒郊，东逝水滔滔。思君如逝水，寤寐心为劳。
水龙吟（题天风海涛呈潘料院）
严仁（宋代）

飚车飞上蓬莱，不须更跨琴高鲤。砉然长啸，天风澒洞，云涛无际。我欲乘桴，从兹浮海，约任公子。办虹竿千丈，犗钩五十亲点对连鳌饵。

谁榜佳名空翠。紫阳仙、去骑箕尾。银钩铁画，龙怒凤翥，留人间世。更忆东山，哀筝一曲，洒沾襟泪。到而今，幸有高亭遗爱，寓甘棠意。
次韵黄县尉祁阳遇全州试官同归
项安世（宋代）

粉字朱牌簇县津，绿蓑青笠洗行尘。
一时客路同归棹，半是年家及里人。
秦代徽君岩上石，吴时霸主涧中神。
休将短发供离恨，早卜宽乡作酒邻。
奉和周二十二丈酬郴州侍郎衡江夜泊得韶州书…代意之作
柳宗元（唐代）

丘山仰德耀，天路下征騑.梦喜三刀近，书嫌五载违。

凝情江月落，属思岭云飞。会入司徒府，还邀周掾归。
湖村野兴二首 其二
陆游（宋代）

山色空濛雨点微，醉中不觉湿蓑衣。何妨乞与丹青本，一棹横冲翠霭归。
怀人
刘克庄（宋代）

节物随时换，朱明斗转杓。
波肥溪{左鱼右奥}壮，风暖谷莺娇。
青草溪头岸，红栏水际桥。
怀人无数舍，我欲致书招。
杂曲歌辞。少年行三首
李白（唐代）

击筑饮美酒，剑歌易水湄。经过燕太子，结托并州儿。

少年负壮燕，奋烈自有时。因声鲁句践，争情勿相欺。

五陵年少金市东，银鞍白马度春风。

落花踏尽游何处，笑入胡姬酒肆中。

君不见淮南少年游侠客，白日球猎夜拥掷。

呼卢百万终不惜，报仇千里如咫尺。少年游侠好经过，

浑身装束皆绮罗。兰蕙相随喧妓女，风光去处满笙歌。

骄矜自言不可有，侠士堂中养来久。好鞍好马乞与人，

十千五千旋沽酒。赤心用尽为知己，黄金不惜栽桃李。

桃李栽来几度春，一回花落一回新。府县尽为门下客，

王侯皆是平交人。男儿百年且乐命，何须徇书受贫病。

男儿百年且荣身，何须徇节甘风尘。衣冠半是征战士，

穷儒浪作林泉民。遮莫枝根长百丈，不如当代多还往。

遮莫姻亲连帝城，不如当身自簪缨。看取富贵眼前者，

何用悠悠身后名。
题东林十八贤真堂
齐己（唐代）

白藕花前旧影堂，刘雷风骨画龙章。共轻天子诸侯贵，

同爱吾师一法长。陶令醉多招不得，谢公心乱入无方。

何人到此思高躅，岚点苔痕满粉墙。
西郊养疾闻畅校书有新什见赠久伫不至先寄此诗
韦应物（唐代）

养病惬清夏，郊园敷卉木。窗夕含涧凉，雨馀爱筠绿。

披怀始高咏，对琴转幽独。仰子游群英，吐词如兰馥。

还闻枉嘉藻，伫望延昏旭。唯见草青青，闭户沣水曲。
挽芸成秘校
释斯植（宋代）

世上名犹在，闲情岂足悲。
自怜吟日少，唯恨识君迟。
兰阁人亡后，寒林月上时。
十年青史梦，只有老天知。
扬州杂诗
林泳（宋代）

落日吟诗望戍楼，烟花空忆古扬州。
开明桥下千家市，但见朝朝挂髑髅。
时事感慨
王同祖（宋代）

羽书昨夜下长安，胡骑骎骎犯蜀关。
愁杀闺中年少妇，朝朝空望戍夫还。
穆山山中
何中（元代）

江南有丘壑，我生良独閒。秋风二三友，朅来游兹山。

山深不见寺，但见飞泉寒。蛇行两山挟，天风鸣佩环。

青烟从何来，堕我前林端。未知有径否，钟磬犹未残。

长歌万谷应，仰见数峰攒。纡馀缘涧入，侧步寒云关。

豁然得空旷，聊复解破颜。殿静藓花润，松危鹤声乾。

僧宝炯数珠，相我般礡观。大开双白眼，应接几青鬟。

徘徊日已晚，人间行路难。猛虎蔽丛薄，潜蛟漱风湍。

振衣出山去，大啸惊人寰。
挽故和容州朝请陶公
丁师正（宋代）

嚼得菜根断，诗寒骨更臞。
爱民心雪白，报国鬓霜估。
仕久衣长破，归来屋亦无。
全家寄僧舍，冰冻折吟须。
报何泽
崔安潜（唐代）

四十九年前及第，同年唯有老夫存。

今日殷勤访吾子，稳将鬐鬣上龙门。
云松轩杂韵六首寄呈轩中诸君子 其一
刘崧（元代）

白云峰前溪水东，夜深云气白如虹。青山北岸当时见，多在月明寒雾中。
咏尹烈妇
张文沛（明代）

尹娘一死高如山，世妇闻之不汗颜。千古贞肝饶铁石，一团生气炳金丹。

啼鹃初歇云横麓，吟鹤何归月在阑。读能志文风拍拍，独挥馀泪洒人间。
明融盆池二首
沈说（宋代）

老瓦盆深漾细萍，雨多流却半瓣青。
夜凉偶出庭心看，缺处光涵三两星。
睹弟子作颂题窗乃续韵警之
释印肃（宋代）

鼻孔辽天是阿谁，权将云雾作衣披。
迷悟本无唯一性，你全是我我无伊。
水调歌头 千叶红梅送史君
陈造（宋代）

胜日探梅去，邂逅得奇观。南枝的皪，陡觉品俗又香悭。

曾是瑶妃清瘦，帝与金丹换骨，酒韵上韶颜。百叠侈罗袂，小立耐春寒。

凝香地，古仙伯，玉尘间。烦公持并三友，秀色更堪餐。

定笑芙蓉骚客，认作东风桃杏，醉眼自相谩。想见落诗笔，字字漱龙兰。
送刘御史按淮扬诸郡
何景明（明代）

台臣令按地，圣祖旧开疆。白云万里来，千载还帝乡。

伊昔草昧初，血战尘茫茫。一马渡天堑，六龙飞淮扬。

尧阶起三尺，禹迹遗八荒。江海控形劫，邦家存纪纲。

遐哉百年馀，世变隳其常。城社穴孤鼠，当途走豺狼。

君埋都亭轮，再睹司隶章。述职属兹岁，巡狩代我王。

泛舟淮泗急，褰幕风日凉。鹰隼在寥阔，一击乘秋霜。
春晚渡河有怀
罗邺（唐代）

烟收绿野远连空，戍垒依稀入望中。万里山河星拱北，

百年人望水归东。扁舟晚济桃花浪，走马晴嘶柳絮风。

乡思正多羁思苦，不须回首问渔翁。
同熊少府题卢主簿茅斋（庐兼有人伦）
高适（唐代）

虚院野情在，茅斋秋兴存。孝廉趋下位，才子出高门。

乃继幽人静，能令学者尊。江山归谢客，神鬼下刘根。

阶树时攀折，窗书任讨论。自堪成独往，何必武陵源。
夜宴
杨亿（宋代）

玉壶春漏咽铜龙，书栋尘飞曲未终。
樽酒渌醅和蚁泛，窗灯红焰隔纱烘。
水沉烟袅风微起，霜桧阴圆月正中，
苦恨当关催夙驾，平明入谒未央宫。
题王氏先垅寿松亭
陈杰（宋代）

兵前万事举头非，风太无情宰木悲。
马鬣未随陵欲变，龙髯还长子孙枝。
会看高表鹤归日，毋忘新栽鹿触时。
雨露百年思不极，深心更有岁寒知。
子尚墓种柏
王十朋（宋代）

子尚乃如许，壮年坟已荒。我来亲种柏，含泪待苍苍。
云衲野人
朱元璋（明代）

山人修道几经年，闻说飡松足意便。
时以断云完故衲，日将流水灌新田。
常勤侣鹤岩崖下，寂静俦猿烟雾边。
欲访未知何处住，料应霞举已成仙。
和何逢原寿母六诗 其二
何梦桂（宋代）

九霞斟玉醉淋漓，芝草琅玕青鹿肥。庭下阿儿寿慈母，簪花拜舞笑牵衣。
亲郊恭纪三十首 其二 修坛
林熙春（明代）

南北分郊自肃皇，苍穹特祀为乘阳。百年制作今重饰，青碧辉煌烈祖光。
闲味
陆游（宋代）

身似枯禅谢世尘，岂容收敛强冠巾。庾郎三韭不妨饱，晏子一裘何恨贫。

栖冷每怜鸡唱早，云开初见月痕新。闲中有味君知否，熊掌驼峰未是珍。
秋塘鹡鸰图二首 其二
李昌祺（明代）

波漂菰米满沧洲，菱叶萧疏藕叶秋。日暮采莲人散后，雍渠飞下水悠悠。
汪清纯夫子题唐六如课儿图七绝三首命步原韵 其三
王德爵（清代）

学业从来后胜初，功夫水到自成渠。几多年少巍科掇，记否垂髫读父书。
自嘲
陆游（宋代）

少读诗书陋汉唐，莫年身世寄农桑。
骑驴两脚欲到地，爱酒一樽常在旁。
老去形容虽变改，醉来意气尚轩昂。
太行王屋何由动，堪笑愚公不自量。
七娘子 七夕
黄琬璚（清代）

闲庭永夜金风细。看银湾、共说双星会。好梦今宵，离愁隔岁。

两双脉脉从头记。

明晨还向璇宫里。算聘钱、应悔黄姑贳。毕竟仙家，不同人世。

一年一度云軿至。
咏史六首·东方朔
乐雷发（宋代）

蜥蜴盆边解滑稽，且分社肉饱蛾眉。
刘郎最怕秋风冷，那听君言换殿帷。
解珮令（本意）
王庭珪（宋代）

湘江停瑟。洛川回雪。是耶非、相逢飘瞥。云鬓风裳，照心事、娟娟出月。翦烟花、带萝同结。

留环盟切。贻珠情彻。解携时、玉声愁绝。罗袜尘生，早波面、春痕欲灭。送人行、水声凄咽。
楼暄
方孝标（清代）

邻园远岫列平原，争带晴光拥筚门。镇日窗凝春气满，小楼人重夕阳温。

吟声金石高能出，世面风霜静者尊。知是天心怜范叔，绨袍尽典不须论。
欧阳郡太君挽歌二首
梅尧臣（宋代）

当时丈人殁，虽少守孤儿。
以及成名誉，何尝厌藿藜。
暮年终飨福，阴骘不应欺，
莫使碧江上，独传陶母碑。
客舍秋晚夜怀故山
黄滔（唐代）

寥寥深巷客中居，况值穷秋百事疏。孤枕忆山千里外，

破窗闻雨五更初。经年荒草侵幽径，几树西风锁弊庐。

长系寸心归未得，起挑残烛独踌躇。
送友人游江东
李端（唐代）

江上花开尽，南行见杪春。鸟声悲古木，云影入通津。

返景斜连草，回潮暗动蘋.谢公今在郡，应喜得诗人。
蝶恋花 元旦
沈宣（明代）

接得灶神天未晓，爆仗声喧，催要开门早。新画钟馗先挂了，大红春帖销金好。

苍术堆炉香气绕，黄纸神牌，上写天尊号。烧过纸灰都不扫，日斜人醉和衣倒。
水调歌头·不见古时月
刘辰翁（宋代）

不见古时月，何似汉时秋。朱陈村里新样，新妇又骑牛。欲脱参前氐後，又说河边河鼓，此会没来由。何处设瓜果，香动帻沟窭。郭郎老，谁为理，岂情流。人间□睡五日，五日复何悠。吾腹空虚久矣，子有满堂锦绣，犊鼻若为酬。玉友此时好，空负葛巾篘。
上王京兆 其一
赵鼎臣（宋代）

腰金入侍身逢主，裂郡疏封禄逮亲。雅俗坐如周重鲁，偷儿争似晋奔秦。
庆春时
晏几道（宋代）

倚天楼殿，升平风月，彩仗春移。莺丝凤竹，长生调里，迎得翠舆归。

雕鞍游罢，何处还有心期。浓熏翠被，深停画烛，人约月西时。
过圣俞读其近文明日寄之
刘敞（宋代）

昨日过君家，双瞳偶清刮。非无尘俗累，喜见秋阴豁。

注瑟请新声，瑶音邈超越。神惊自束躅，不为天寒发。
谢三氏教授文时中惠楷木杖
陈琏（明代）

我闻楷木出孔林，不知何人手亲植。深根蟠地逾千载，翠色参天过百尺。

枯梢有时落风雨，人间得之争宝惜。诚如灵寿出恩赐，不数桃榔来异域。

先生何从获此杖，一旦寄来承厚德。奇纹分明若桃竹，劲节铿锵类金石。

提携终日不忍舍，宝之奚啻百金值。奉寄高堂白发亲，扶老定应资尔力。
秋思寄子由
黄庭坚（宋代）

黄落山川知晚秋，小虫催女献功裘。
老松阅世卧云壑，挽著沧江无万牛。
题渊明醉石
喻良能（宋代）

平生忆渊明，偶此访遗迹。
柴桑仅未泯，栗里犹可识。
寒溜澹泠泠，孤烟轻幕幕。
抚事良多感，西风生醉石。
祀灶
李若琳（清代）

水火资生活，庖厨藉割烹。人间炊爨主，天上屈伸衡。

见说仙舆驾，均于此日行。缅怀俞净意，精白寸心盟。
为姚玉裁题莲花庄图 其一
严遂成（清代）

浮霞墩后月湖前，只合君来占数椽。如此荷花云锦地，可无书画米家船。
春寒
朱槔（宋代）

人道春寒早系舟，楚山一夜雨浏浏。
此生削迹江边路，嫩绿纷红只自愁。
送莫甥兼诸昆弟从韩司马入西军
孟浩然（唐代）

念尔习诗礼，未曾违户庭。平生早偏露，万里更飘零。

坐弃三牲养，行观八阵形。饰装辞故里，谋策赴边庭。

壮志吞鸿鹄，遥心伴鶺鴒.所从文且武，不战自应宁。
赠高子勉四首
黄庭坚（宋代）

妙在和光同尘，事须钩深入神。
听他下虎口著，我不为牛後人。
寒食前十日展谒先司空公墓夜宿山庄三首 其三
全祖望（清代）

五云佳气护重皋，八叶清班世所豪。积雨苍苔生石马，及时春韭荐香羔。

螭趺文字南金重，箕尾英灵北斗高。午夜轻寒振衣起，伫看天半䧏神旄。
伤和靖林先生君复二首
宋祁（宋代）

清濑严生国，良田仲子居。
姬姜生不娶，封禅死无书。
灶冷丹何去，厨封画已虚。
诏函加美谥，不及裹轮车。
将离宣城寄吴正仲
梅尧臣（宋代）

吴均诗语多奇揭，苦倩鸳鸯谢明月。
昭亭川上此禽闲，为寄吴郎我西发。
西归千里浮轻舟，夜观蟾光逆水流。
水流东海月西海，各去虽殊意常在。
月偏皎皎随人行，水亦沄沄非浪改。
酒盆龙杓闲到吟，梅花重叶将谁采。
仲秋书事十首 其一
陆游（宋代）

秋风社散日平西，馀胙残壶手自提。赐食敢思烹细项，家庖仍禁擘团脐。
送丘宗卿帅蜀
陈傅良（宋代）

前瞻及河陇，内顾连江沱。
边筹尚弹压，民瘴须挼挱。
方当上怀远，况复岁荐瘥。
宜公去帆轻，岁月亦易多。
西人岂不好，奔波经东人何。
黄山杂咏·石门峰
邓宗度（宋代）

暮云无意锁，春草岂能关。
何事栖霞客，从兹去不还。
思道屋为暑雨所破为作破屋歌
郑善夫（明代）

南州暑月气正溽，伏雨衣裯尽如漉。朱方转东热更酷，渴想宫冰与夏屋。

不应天气反北行，苦寒之地炎蒸沃。长安敝庐淫雨里，上漏下湿宁安宿。

方子新颓笼鹤亭，郑生亦失穷猿木。郎官俸薄食指繁，原宪终辞九百斛。

伏金未伏火未流，虞书历象今难读。安居美食古所贱，陋巷箪瓢分须足。

洛阳杜鹃湿不归，愿得羲和宅旸谷。
春风扇微和
蒋防（唐代）

丽日催迟景，和风扇早春。暖浮丹凤阙，韶媚黑龙津。

澹荡迎仙仗，霏微送画轮。绿摇官柳散，红待禁花新。

舞席皆回雪，歌筵暗送尘。幸当阳律候，惟愿及佳辰。
麦秋劭农随侍郡侯杖屦获遂澹岩一游浪吟古句
赵与泳（宋代）

玲珑岩窍高倚空，雾霭山巅气郁葱。
征途倍喜憩美荫，石室况乃来清风。
屈曲两门最虚敞，不斤不斧谁施工。
眼高城郭喧嚣外，诗在烟云缥缈中。
我来情思良不恶，尽洗朱墨尘埃胸。
惜哉距城稍辽邈，归鞭未著心冲冲。
天开地辟此岩峒，山谷品题名始穹。
安能广作万间屋，震凌风雨皆帡幪。
酬俞秀老
王安石（宋代）

洒扫东庵置一床，於君独觉故情长。
有言未必输摩诘，无法何曾泥饮光。
天壤此身知共弊，江湖他日要相忘。
犹贪半偈归思索，却恐提桓妄揣量。
政黄牛赞
释了惠（宋代）

屈膝跨牛腰，山遥水更遥。
有诗吟未就，白鹭下溪桥。
栗里华阳窝辞 移积金涧辞
王质（宋代）

长史御风兮舍人蹑云，掾左右兮山高谷深。昔渺渺兮何世，今茫茫兮何代。

王谢兮埃中，杨许兮尘外。五明重云兮咫尺而阻脩，东春兮西秋。

群芝兮递芳，朮花参花兮似不仝。人兮焉往，药香无歇兮人生不可以久留。
挽王夫人
王柏（宋代）

连山之冈兮，秋风肃肃。
有永千古兮，幽宫迢迢。
一编之女训兮，慨遗音之寂寥。
蔼清芬其如在兮，鞶帨彯彯。
忍双亲之望望兮，迟女归而魂消。
灵辰不留，谁其拟招。
连山之冈，秋风萧萧。
冬夜读几案间杂书得六言二十首 其十九
刘克庄（宋代）

宁置寒冰隘巷，勿长妇人深宫。儿□昭仪箧内，孙毙季龙抱中。
朝中措 其二 二妙堂落成二十馀年，而庐阜隐然常在有无间，似不肯为老人出也，作长短句以招之
周紫芝（宋代）

大江流处是庐峰。苍玉照晴空。何事浅鬟浓黛，却成烟雨溟濛。

如今纵有，云涛万顷，翠巘千重。传语云间五老，一尊须要君同。
和陕州参军李通微首夏书怀呈同寮张裳段群二先辈
姚鹄（唐代）

公门何事更相牵，邵伯优贤任养闲。满院落花从覆地，

半檐初养未开关。寻仙郑谷烟霞里，避暑柯亭树石间。

独为高怀谁和继，掾曹同处桂同攀。
和仆射牛相公春日闲坐见怀
刘禹锡（唐代）

官曹崇重难频入，第宅清闲且独行。阶蚁相逢如偶语，

园蜂速去恐违程。人于红药惟看色，莺到垂杨不惜声。

东洛池台怨抛掷，移文非久会应成。
咏梅五十首呈史尚书
释绍嵩（宋代）

小瓶春色一枝斜，天下无双独此花。
冰玉精神霜雪操，寂寥相对是仙家。
皇太后合春帖子
周南（宋代）

迟日回苍陆，祥霏下庆霄。
灵椿储寿嘏，宝册迨琼瑶。
次韵叶希虞秘校同游天竺寺五绝句
苏颂（宋代）

槛前常有施生台，窗隙都无野马埃。
掩室道人偏得意，经年未省入城来。
郑超宗母七月七夕七旬初度
王彦泓（明代）

巉巉白岳英灵囿，不钟男子钟闺秀。天上光潜婺女星，人间瑞启康成后。

夫君早岁擅豪华，置驿邀宾家法奢。肯为无衣开荩箧，屡因沽酒拔金钗。

森森玉树盈阶砌，机杼声中课经艺。孙绕芝兰七叶兴，儿传俎豆双珠贵。

呵鸿指日去摩天，阿母高怀自洒然。谈麈故存林下气，板舆真称地行仙。

高堂桐竹新凉早，瓜藕筵中陈火枣。断机余缕付穿针，凤毛麟角争呈巧。

曝衣楼上古型仪，剪制俱堪士女师。孟被末由参气类，班书纵拟受文词。

邹阳声价陶公久，美誉宁冈范逵有。要识薪刍锉荐心，教成竹木匡时手。

岁岁花前梵呗声，无生悟后即长生。颇令千古痴儿女，一洗银河怅望情。
疏影·苔枝缀玉
姜夔（宋代）

辛亥之冬，余载雪诣石湖。止既月，授简索句，且征新声，作此两曲，石湖把玩不已，使二妓肆习之，音节谐婉，乃名之曰《暗香》、《疏影》。

苔枝缀玉，有翠禽小小，枝上同宿。客里相逢，篱角黄昏，无言自倚修竹。昭君不惯胡沙远，但暗忆、江南江北。想佩环、月夜归来，化作此花幽独。
犹记深宫旧事，那人正睡里，飞近蛾绿。莫似春风，不管盈盈，早与安排金屋。还教一片随波去，又却怨、玉龙哀曲。等恁时、重觅幽香，已入小窗横幅。
霓裳羽衣曲赋附歌
陈嘏（唐代）

圣功成兮至乐脩，大道叶兮皇风流。
次韵戴帅初不赴丹山醵饮二首
陈著（宋代）

吁嗟世事已难言，得遇重阳强作欢。
白发不供新样眼，黄花却喜旧儒冠。
两三杯里意存古，四十年前盟未寒。
青壁丹崖本深窈，谁知冷处有人看。
春晚 其三
方岳（宋代）

山杏溪桃睡欲昏，青旗邀客过孤村。杨花不肯随春去，惹住晴风自入门。
白马篇
杨起元（明代）

白马公孙儿，辩才四国驰。一遇谈天衍，屏息无所施。

小巫见大巫，神气能不微。穴中两鼠斗，焉知是与非。

河伯适东海，向若乃自嗤。鹏抟九万里，鸴鸠安可期。

东父居扶桑，西母处咸池。列仙如婴孩，往来恒嬉嬉。

更有太乙翁，呼吸搆二仪。二仪真灰烬，不能损毫丝。

操舟赵士慄，语冰夏虫疑。肉眼本无睹，尘心焉可知。

载籍增障翳，空虚成顽痴。君自慎所从，自古无常师。
庐山瀑布歌送李顾
顾况（唐代）

飘白霓，挂丹梯。应从织女机边落，不遣浔阳湖向西。

火雷劈山珠喷日，五老峰前九江溢。九江悠悠万古情，

古人行尽今人行。老人也欲上山去，上个深山无姓名。
清平乐（寿伯母）
程节齐（宋代）

吾家三母。先后相为寿。管领诸郎尽明秀。都是婺女星宿。花筵郎日居先。适逾甲子周天。敬以壮椿为祝，举觞我愿年年。
陇头水二首 其二
皎然（唐代）

秦陇逼氐羌，征人去未央。如何幽咽水，并欲断君肠。

西注悲穷漠，东分忆故乡。旅魂声搅乱，无梦到咸阳。
题赵焕文茂才殉节记二首 其一
王季珠（清代）

举世无奇节，纷然莽大夫。负恩谈革命，高蹈属吾徒。

五代非纯史，三纲托古愚。乾坤留正气，垂唁大江隅。
题包山人拄杖
赵湘（宋代）

倚云生处绝尘埃，见说蒿高客寄来。
扶醉未闻和屐到，伴吟曾是探山回。
寻僧过竹青敲月，看鹤沿池冷卓苔。
知渡寒溪偏得力，夕阳风紧打冰开。
黄河清
晁端礼（宋代）

晴景初升风细细。云收天淡如洗。望外凤凰双阙，葱葱佳气。朝罢香烟满袖，近臣报、天颜有喜。夜来连得封章，奏大河、彻底清泚。

君王寿与天齐，馨香动上穹，频降嘉瑞。大晟奏功，六乐初调清徵。合殿春风乍转，万花覆、千官尽醉。内家传敕，重开宴、未央宫里。
百字令 舟泊小金山下，客有歌大江东去词者
张可久（元代）

片帆摇曳，喜东风吹雨，秋容新沐。一带长江，青未了、天际乱峰如簇。浮玉山空，梧桐人去，月冷神仙屋。停舟吊古，＊泉三酹寒菊。犹记邂逅桓郎，驿楼残照里，倚阑吹竹。南去北来人自唤，老树柳丝长绿。倦客能吟，倚歌而和，醉写沧浪曲。今宵何处，钓鱼台下寻宿。
遗偈
释克文（宋代）

今年七十八，四大相离别。火风既分散，临行休更说。
九日 其一
彭琰（清代）

鸣蝉无语恋寒枝，正是登高病起时。忙里不知秋色老，青山红树夕阳垂。
旅次铜山途中先寄温州韩使君
陈陶（唐代）

乱山沧海曲，中有横阳道。束马过铜梁，苕华坐堪老。

鸠鸣高崖裂，熊斗深树倒。绝壑无坤维，重林失苍昊。

跻攀寡俦侣，扶接念舆皂。俯仰栗嵌空，无因掇灵草。

梯穷闻戍鼓，魂续赖丘祷。敞豁天地归，萦纡村落好。

悠悠思蒋径，扰扰愧商皓。驰想永嘉侯，应伤此怀抱。
将至信州二首
赵蕃（宋代）

溪日照人明，溪风著鬓清。
一生长是客，半日讵留程。
绿水浮梁贴，青林古塔擎。
虽然异乡国，聊尔寄归情。
友人自临川来携庾台赵先生与曾丈诸葛帐干丈
利登（宋代）

先生学者师，文笔峭如山。
有时骋奇怪，倒引天上泉。
达观古有作，奇探今孰贤。
我亦颇自我，种芝东来阡。
笑倚央境月，冷歌松下烟。
陆耘秀新插，水捕排旧筌。
闻师有紫书，愿启黄笈传。
三月下汝江，支离拜师前。
归来凤冈上，藉兰潄潺湲。
服师双麟芝，至今腹果然。
留春令
高观国（宋代）

粉绡轻试，绿裙微褪，吴姬娇小。一点清香著芳魂，便添起、春怀抱。

玉脸窥人舒浅笑。寄此情天渺。酒醒罗浮角声寒，正月挂、南枝晓。
次张义立登九顶三绝·乌尤
洪咨夔（宋代）

酒壮禾林如欲舞，诗豪万景不容骄。
山中肯着如斯客，来听春风婆饼焦。
瑞鹤仙 花开阆苑
长筌子（金朝）

武陵溪上看，睹阆苑瑶台，应是花绽。风流世间罕。喷清香鲜异，紫芝相间。东君不管。更别有、长春手段。向无为树上芬芳，光彩日常呈现。堪献。玄元根本，锦绣枝梢，是谁亲见。何方贵显。金莲会，任舒展。这天生雅艳，一种琼英，只许神仙作伴。若诸人，采得归来，玉京赏玩。
郑秀才东归凭达家书
许浑（唐代）

欲寄家书少客过，闭门心远洞庭波。
两岩花落夜风急，一径草荒春雨多。
愁泛楚江吟浩渺，忆归吴岫梦嵯峨。
贫居不问应知处，溪上闲船系绿萝。
家居三首
孔武仲（宋代）

邑居不见江山景，去马来车喧万井。
冷落重帘日影西，萧条四壁人初静。
轻飚卷空云幂幂，水影天光同一色。
满樽浊酒愁不醒，怅忆松江万里行。
颂古二十七首 其八
释昙贲（宋代）

两指斤开权撮起，一毛头上为吹开。这回不在身边立，休说清风遍九垓。